Ο καθηγητής Χημείας στο Πανεπιστήμιο Πατρών, Γιάννης Ματσούκας και η καθηγήτρια Ιατρικής του ίδιου Πανεπιστημίου, Αθανασία Μουζάκη, ανέπτυξαν μια εξατομικευμένη ανοσοθεραπεία της Σκλήρυνσης κατά Πλάκας για να αντιμετωπίσουν τις συνέπειες αυτής της ασθένειας.



Σήμερα, όπως είναι γνωστό,δεν έχει δημιουργηθεί μια γενικευμένη θεραπεία, καθώς το ανοσοποιητικό σύστημα δεν αναγνωρίζει σε όλους τους ασθενείς το ίδιο τμήμα της μυέλινης ως «εισβολέα», ώστε να της επιτεθεί.



Η μέθοδος εξατομικευμένης θεραπείας που ανέπτυξαν οι δύο επιστήμονες υπόσχεται να περιορίσει τη νόσο στο αρχικό στάδιο.



Η ιδέα των δύο επιστημόνων βασίζεται στην προσπάθεια που γίνεται, ώστε με βιολογικό υλικό από τον ασθενή να καταστέλλεται η παθολογική ανοσοαπόκριση, η ανταπόκριση στην ασθένεια δηλαδή, που αντιστοιχεί στη δική του περίπτωση.



Ανά τακτά χρονικά διαστήματα λαμβάνεται μικρή ποσότητα αίματος του ασθενή, από το οποίο απομονώνονται κύτταρα, τα οποία έπειτα από ειδική επεξεργασία στο εργαστήριο ξαναμπαίνουν στο αίμα του. Αυτά τα «τροποποιημένα» κύτταρα ονομάζονται δενδριτικά. Όταν βρεθούν στον οργανισμό, τα δενδριτικά κύτταρα «εκπαιδεύουν» το ανοσοποιητικό σύστημα, ώστε να μην επιτίθεται πια στη μυελίνη.



Η μυελίνη είναι το «κλειδί» της υπόθεσης, καθώς περιγράφεται ως ένα περιτύλιγμα των νεύρων: μια μεμβράνη που αποτελείται από λιπώδη ιστό, τυλίγοντας το νεύρο με τέτοιο τρόπο,ώστε να λειτουργεί σαν καλώδιο που επιτρέπει τη μετάβαση του ηλεκτρικού ρεύματος από το ένα νεύρο στο άλλο ή από το νεύρο προς τον μυ ή άλλα όργανα.Η μυελίνη αποτελεί ένα βασικό στοιχείο της δομής του νευρικού συστήματος και η οποιαδήποτε διαταραχή της έχει σαν αποτέλεσμα τη διαταραχή της ηλεκτρικής μετάβασης με όλες τις προβληματικές συνέπειες για την υγεία, μεταξύ των οποίων και η Σκλήρυνση κατά Πλάκας.Από την επιτυχία της εξατομικευμένης θεραπείας που προτείνει η ομάδα των επιστημόνων, εξαρτάται ως ένα βαθμό και η αντιμετώπιση της Σκλήρυνσης κατά Πλάκας στο μέλλον.







Οι δύο επιστήμονες έχουν ενθαρρυνθεί από τα πρώτα αποτελέσματα, γι’ αυτό όπως λένε «μέσα από τον 3ο Διαγωνισμό«Η Ελλάδα Καινοτομεί!» ελπίζουμε να βρούμε χρηματοδότηση για τον εξοπλισμό και τα αναλώσιμα που θα χρειαστούμε για περαιτέρω πειράματα». Στόχος της συμμετοχής είναι η ενημέρωση της Ιατρικής κοινότητας και η πιθανή συνεργασία με άλλους επιστήμονες. Επίσης, στοχεύει να γνωστοποιήσει το έργο στο κοινό, καθώς εντάσσεται πλήρως στο μήνυμα που θέλει να επικοινωνήσει η πρωτοβουλία «Η Ελλάδα Καινοτομεί!», προτάσσοντας την εξωστρέφεια και τη σύνδεση της έρευνας με την επιχειρηματικότητα και την Ιατρική χρήση, προς όφελος του κοινωνικού συνόλου. Το κυριότερο όμως για τους ίδιους είναι η ολοκλήρωση της προκλινικής διαδικασίας και η συνέχεια σε κλινικές δοκιμές σε ασθενείς.

Πηγή: skai.gr